«Әни, диеп тибә һәр йөрәк»
(Әниләр көненә багышланган бәйрәм кичәсенә сценарий)

«Әни, диеп тибә һәр йөрәк»
( 6-7 яшьлек балалар һәм аларның ата-аналары белән үткәрү өчен әдәби- музыкаль кичә)
Максат: әниләргә карата мәхәббәт, игътибарлылык, шәфкатьлелек хисләре тәрбияләү һәм балалар белән ата-аналар арасын тагын да якынайту.Сәләтле балаларны ачыклау. Логик фикер йөртү сәләтен үстерү.
Катнашучылар: алып баручылар, мәктәпкә әзерлек төркеме балалары, әниләр.
Репетуар: «Бик матур җырыбыз» дигән җыр, «Чума үрдәк, чума каз» татар халык уены көе, “Кәрия- Зәкәрия” татар халык уены көе, татар бию көйләре.
Алдан эшләнгән эш: сценарий язу, кирәкле әсбапларны әзерләү, әниләр белән сөйләшү, презентация ясау.
Балалар белән алдан эшләнгән эш: әниләр турында сөйләшү, әкият китапларын карау, «Су анасы», «Куян кызы», «Шүрәле», «Өч кыз», «Ике кыз», «Кәҗә белән Сарык», «Сертотмас үрдәк» әкиятләрен уку, мәкаль һәм әйтемнәр өйрәнү, җыр, шигырьләр өйрәнү, татар халык ризыклары белән танышу. 
Зал бәйрәмчә бизәлә.
 Презентация 1 слайд
   Алып баручы: Исәнмесез, кадерле әниләр, хөрмәтле кунаклар, тәрбиячеләр! Безнең бүгенге кичәбез җир йөзендәге иң гүзәл, асыл затларга – әниләргә багышлана. Менә инде ничәнче ел ноябрьнең соңгы якшәмбесе – Аналар көне итеп бәйрәм ителә. Без әниләребезгә сәламәтлек, озын гомер, бәхетләр, һәрвакыт шат күңелле, көләч йөзле булуларын телибез.
Ана бөек исем,
Нәрсә җитә ана булуга.
Хатын-кызның бөтен матурлыгы,
Бөтен күрке ана булуда.
Алып баручы: Әниләр, бүгенге көн сезгә багышлана! Бүгенге бәйрәм сезнең барлык борчу- мәшәкатьләрегезне оныттырып, яхшы кәеф алып килсен иде. Бәйрәмнәрдә кешеләр бер–берсенә бүләкләр бирергә гадәтләнгән. Без бүген сезгә бүләкне бәйрәм башында ук бирергә булдык… Каршы алыгыз! Иң яхшы бүләк – ул сезнең балаларыгыз!  (музыка)
Балалар кереп, тезелеп басалар һәм шигырьләр сөйлиләр, җыр башкаралар.
2 слайд
1 бала: Әнидән дә кадерлерәк
            Дөньяда кем бар икән?
            Аларның чын кадерләрен
            Һәркем дә белә микән?
2 бала: Мин әниемне яратам,
             Ул да мине ярата.
             Шуңа һәркөн йокымнан
             Улым диеп уята.
3 бала: Әниемнең ашлары,
            Чәкчәге,бавырсагы
            Һәрвакыт тәмле була –
            Әнием бик булдыра.

3 слайд
4 бала: Дөньяда иң яхшы әни,
            Беләсезме, кемнеке?
            Белмәсәгез, үзем әйтәм,
            Ул әни бит – минеке.
5 бала: Ул булганда дөнья матур,
            Өебез дә бик ямьле.
            Аның белән без бәхетле,
            Ашларыбыз да тәмле.
6 бала:  Әнием минем матур,                    
             Күзләре якты, көләч.
             Шундый күңелле була,
             Ул өйгә кайтып кергәч.  
4 слайд
 7 бала: Җил-яңгырдан саклар өчен,
             Усаллардан яклар өчен,
             Әни кирәк, әни кирәк.
8 бала:  Ашлар тәмле булсын өчен,
             Дөнья ямьле булсын өчен,
             Әни кирәк, әни кирәк,
9 бала:  Гөлләр чәчәк атсын өчен,
             Бәхет-шатлык артсын өчен,
             Әни кирәк, әни кирәк.
             Иң кадерле кеше җирдә
             Әни, димәк.   
   
Алып баручы: Әниләрне тыңлагыз,
                        Рәнҗетмәгез, сөегез!
                        Җир йөзендә иң кирәкле
                        Алар – шуны белегез!
5 слайд

Җыр:  «Бик матур җырыбыз».    (Җырдан соң балалар урыннарына утыралар)
   Алып баручы: Хөрмәтле әниләр, без бүген сезнең белән бәйрәм үткәрергә җыелдык. Әти-әниләргә, олыларга булган хөрмәтләү хисләре җырларда гына түгел, ә мәкальләрдә дә киң чагыла.
Һәр төркемнән мин үземнең яныма 2- шәр әнине чакырам. Рәхим итегез!
   Беренче уен: «Мәкальне тәмамла»  дип атала. Әниләр турында, олылар турында, яхшылык турында  мәкальләр бик күп, аларны беләбез микән, шуны 
тикшереп карыйбыз. Мин мәкальнең башын башлыйм, сез ахырын әйтеп бетерерсез.
    Мәкальләр:
1. Кем эшләми, .... шул ашамый.
2. Туган илем- ... туган өем.
3. Эше барның- ... ашы бар.
4. Җәй эшләсәң, ... кыш ашарсың.
5. Ашаганда колагың селкенеп торсын, ... эшләгәндә йөрәгең җилкенеп торсын.
6. Беләге юан берне егар ... (белеме булган меңне егар)
7. Һөнәрле үлмәс ... ( һөнәрсез көн күрмәс)

8. Ана күңеле балада ... (бала күңеле далада) 
9. Ата – ананы тыңлаган адәм булган ... (тыңламаган әрәм булган)
10. Оясында ни күрсә ...(очканда шул булыр)
11. Үзеңне үзең мактама ... (кеше сине мактасын)
12.  Игелекле бала үстерсәң ... (картлыгың бәхетле булыр)

6 слайд.

   Ә хәзер мин балалрны бирегә чакырам, әйдәгез балалар “Түбәтәй” уенын уйнап алабыз.

Түбәтәй
   Балалар, әниләрегезне бирегә чакырыгыз, түгәрәккә басыгыз. Җырлый-җырлый түбәтәйне бер-беребезгә бирәләр . Җыр ахырында түбәтәй кемдә кала, шуңа «җәза» бирелә (“Ягымлы сүзләр әйтегез”, “10-га кадәр сана”, “Бишек җыры җырлагыз” , “Татар халык киемнәрен әйтегез”, бие, җырла, шигырь сөйлә, әтәч булып кычкыр һ. б.) Уен шулай дәвам итә.
Түп-түп-түбәтәй,
Түбәтәең укалы.
Чиккән матур түбәтәең
Менә кемдә тукталды.
   А.б: Мин үземнең яныма һәр төркемнән 2-шәр әнине чакырам. Икенче бирем «Әкиятләр беләсезме? » дип атала. Сорауларга җаваплар экранда бирелгән. Сезгә бары тик дөрес җавапны сайлап әйтәсе генә  кала. Башладык. 
7 слайд
 - « Куян кызы» әкиятендә әнисе кызына нәрсә бүләк иткән?
       1) яңа чана                                   2) җылы оекбашлар
       3) киез итекләр                            4) йомшак тун
8 слайд

 - «Өч кыз» әкиятендә олы кыз нәрсәгә әверелгән?
    1) үрмәкүчкә                           2) күбәләккә
    3) бакага                                   4) тычканга                                      
9 слайд

 - Бу әсәрләрнең барысын да Г.Тукай язганмы? 
    1) «Су анасы»                                    3) «Куян кызы»
    2) «Шүрәле»                                       4) «Кәҗә белән Сарык әкияте»
10 слайд

 -  Кайсы әкияттә әнисе улын кеше әйберенә кагылмаска, урлашмаска өйрәтә?
  1) «Өч кыз»                                         3) «Куян кызы»
  2) «Сертотмас үрдәк»                         4) «Су анасы»
11 слайд

- Кәҗә белән Сарыкның капчыгындагы әйбер?
1) туп                                                 2) бүре башы
3) куян                                               4) алма
12 слайд

 - Ике сугыш чукмары әтәч турындагы әкиятнең исеме ничек?
1) «Куян кызы»                                                 2) «Өч кыз»
3) «Чукмар белән Тукмар»                              4) «Ике кыз»
13 слайд

 - «Сертотмас үрдәк» әкиятендә үрдәк кемне эзләп киткән?
1) Куян кызын                                                 3) Аучыны
2) Чукмар белән Тукмарны                            4) Ике кызны  
14 слайд

 -  «Кәҗә белән Сарык» әкиятендә  капчыкта бүре башы ничә булган? 
1) унике                                                3) өч
2) бер                                                    4) җиде
15 слайд

 - «Өч кыз» әкиятендә анага кызларын ярдәмгә чакырырга кем булышкан?
1) Куян                                             3) Тиен        
2) Керпе                                           4) Каз     
16 слайд

 - Г. Тукайның «Шүрәле» әкиятендәге егетнең исеме? 
1) Әмир                                            3) Былтыр       
2) Салават                                        4) Тукай   
17 слайд

- Су анасы чәчен нинди тарак  белән тараган?
1) Кызыл тарак                                       3) Озын тарак       
2) Алтын тарак                                       4) Көмеш тарак  
18 слайд

- Әкиятләр, гадәттә, ничек башлана?
1) Борын-борын заманда                       3) Кыш көне       
2) Кичә кич белән                                   4) Бүген  
19 слайд
  “Чума үрдәк, чума каз” уены.- 4 нче төркем

    Балалар бер-берсенә карап (ике саф булып) тезелешеп басалар. Бер бала так кала, ул балаларга карап баса. Балалар, бала исемен әйтеп, җырлыйлар. Җыр бетүгә, так калган бала саф арасыннан үтә, үзенә пар таба, артка барып басалар. Ялгыз калган бала алга чыгып баса, уен дәвам итә.

Чума үрдәк, чума каз,
Чума үрдәк, чума каз,
Тирән күлне ярата шул, ярата.
Тирән күлне ярата шул, ярата.
Булат үзенә иптәш сайлый
Булат үзенә иптәш сайлый,
Белмим кемне ярата шул, ярата.
Белмим кемне ярата шул, ярата.
20 слайд

Җыр: “Әнием” – Румия
  А.б: Өченче биремебез бик гади. Шулай ук һәр төркемнән 2 әни кирәк булачак.

"Әйе яисә юк” дип җавап кына бирәсе. Ләкин тиз җавап бирергә кирәк. 
- Ашар алдыннан кулларны юарга кирәк.(әйе)

- Кыш артыннан җәй килә.(юк)

- Куянның колаклары кыска, койрыгы озын.(юк) 

- Китап – кешенең дусты. (әйе)

- Татарлар ике куллап исәнләшәләр.(әйе)

- Әтәч йомырка сала. (юк)

- Боз кардан тизрәк эри.(юк) 

- Кызыл калфакка әбисенә барганда эт очраган.(юк)
 “Кәрия-Зәкәрия” уены- 7 нче төркем
     Балалар түгәрәк ясап басалар һәм иптәшләреннән берсен уртага чыгаралар да аның турында җырлыйлар. Кушымтаны җырлаганда уртада торучы бала  бии, башкалар кул чабалар.

Бу бик яхшы укучы,
Бу бик яхшы укучы.
Аның укуы яхшы,
Аннан үрнәк алыгыз.
 
Кушымта: 
Кәрия — Зәкәрия коммая,
Кария — Зәкәрия коммая,
Кәри комма, Зәкәрия,
Зәкәрия коммая.
 
Бу бик яхшы җырлаучы,
Бу бик яхшы җырлаучы.
Аның җырлавы яхшы,
Аннан үрнәк алыгыз.
Кушымта.
 

Бу бик яхшы биюче,
Бу бик яхшы биюче.

Аның биюе матур,
Аннан үрнәк алыгыз.
Кушымта.
   А.б: Дүртенче биремне бергәләп үтибез.  Балалар да ярдәм итәр дип уйлыйбыз. Сез “Милли ашларны яхшы беләсезме?” икән, шуны тикшереп карыйк әле (сорауларга җаваплар бирү).
-Катлы – катлы татлы бәлеш? (гөбәдия) 21 слайд
-Эченә бәрәңге боламыгы салып пешерелгән ризык? (кыстыбый) 22 слайд
-Ике сүздән торган милли ризык? (кош теле) 23 слайд

-Геометрик фигураны эченә алган милли ризык? (өчпочмак) 24 слайд
-Туй табынының иң түрендә? (чәк – чәк) 25 слайд
-Көн саен кирәкле ризык. Аннан башка аш үтми, аңа халык дан җырлый.(икмәк) 26 слайд

-Камырдан пешерелгән аш? (токмачлы аш) 27 слайд
28 слайд

Алия сезгә шигырь сөйли. Ш.Галиев “Кунаклар”.

    Татар хатын-кызлары һәрвакыт оста итеп ашарга әзерләгәннәр, тәмле ризыклар белән гаиләләрен сыйлаганннар. Безнең арабызда да бик оста ханымнар бар. Алар татар халык ризыкларын бик яратып әзерлиләр.
Сүзне хөрмәтле остабикәләребезгә бирәбез.
(үзләре әзерләп килгән татар ашлары турында сөйлиләр).
     Бәйрәм инде ул сюрпризларга бай була. Безнең дә бәйрәмебез ахырында сезгә сюрпризыбыз бар. 
Сезнең өчен Румиянең әнисе бию әзерләп килгән.
     Алып баручы:  Җир йөзендәге иң матур сүз- әни. Ул- һәр кеше әйтә торган беренче сүз, һәм дөньядагы барлык телләрдә дә ул бердәй ягымлы яңгырый. Балалар, әниләрегезне  хөрмәт итегез, яратыгыз,сүзләрен тыңлагыз.Хөрмәтле әниләр, сезне тагын бер тапкыр чын күңелдән бәйрәмегез белән котлыйбыз. Сезгә сәламәтлек, бәхет, шатлык,озын гомер телибез, балаларыгызның хөрмәтен, игелеген тоеп яшәргә язсын.

     Шушының белән әзерләнгән кичәбез тәмам. Килүегез өчен зур рәхмәт.
Чәй табынына рәхим итегез!
